MEUK
Oleh: T.A Sakti
Alhamdulillah kisah ka paneuk
Hanle meu-iseuk sang hek ka mumang
Lon lakee meu’ah haba meusireuk
Panyang ngon paneuk kadang tan timang
Kisah binatang kadang meusiseuek
Kabeh lon supreuek dalam karangan
Haba tan meupeue roh lon peubeuheuek
Cit hantom gob weuek reunteh lageei nyan
Karoh teulanjo tuto meusireuek
Nibak lon duek-duek peulale tangan
Ulon saket pha tan meuho iseuk
Bek meugeurasuek kaco pikeran
Ulon tulehle peue-peue meubayeuek
Mulai Cakeuek trok Cicem Subang
Jinoe keu neulheueh lon kisah keu MEUK
Dang-dang meuseupreuek laen pikeran!!
Ca-e Bak Jambo tabantu bek deuek
Bek sampe euntreuek habeh karangan
Wahe rakan lon boudoih bekle duek
Kirem bek ceuek-ceuek laju karangan
Keu ACEHTV sinan na neuleuek
‘Oh masak intreuk mangat hanaban
Buet Medya Hus nyang puta aweuek
Bah neukirem bruek ek jeuet keu intan
Carong bak pileh geupeugleh siseuek
Lagak sang sineuek intan-beurlian
Meu’ah deesya lon pat-pat na meupeuek
Jinoe lom keu MEUK ulon peuriwang
Dilee ‘oh malam le that jipo Meuk
Watee ta jingeuk nyan Kunang-kunang
’Oh watee jipo cahya meusipreuek
Aneukmiet let Meuk hate that seunang
‘Ohka jiteumeile Sinyak Riweuek
Ka jipasoe Meuk dalam peuluman
Lheueh nyan jihudom meujingeuk-jingeuk
Cahya punggong Meuk hate teurtawan
Nyang ladom pasoe lam kaca minyeuk
Ji sumpai euntreuk deungon on pisang
Lam kaca ta eu blet-blot cahya Meuk
Jan-jan meusireuk bak ek u manyang
Meung na dua-lhee ka jipasoe Meuk
Blet-blot meusipreuk sang Kuta Midan
Aneukmiet seunang rayueng-rayueng Meuk
Sampe ‘an teungeut ka jula malam
‘Oh watee uroe tan cahya po Meuk
Jih meugeurasuek luwat ta pandang
‘Oh watee malam siat bek taseuk
Dumnan lagak Meuk beusabe sajan
Nibak punggong Meuk cahya meusipreuek
Meunan peuneuduek ciptaan Tuhan
Saboh cairan hitam meuneuk-neuk
Watee jipo Meuk lagee ek bintang
Punggong meumet-met meu-iseuk-iseuk
‘Oh malam euntreuk cahya jih bandrang
Lam seupot culok meung le jipo Meuk
Sang sinte peuet neuk ubat di dalam
Lam kulam tuha le bak crot-eumpeuk
Sinan le that Meuk ‘oh watee malam
‘Oh lheueh troe umpeuen jipo meusipreuek
Kadang ta eu Meuk sang toe ngen bintang
Nyang po leuen rumoh kadum nan beuheuek
Karoh lam aweuek Sinyak Dorraman
Pasoe lam kaca atawa lam bruek
Ji peulheueh euntreuk meung umu panyang
Jameun tan WC toeh ek lam abeuek
Jan geukalon Meuk geusangka syaitan
Geuplueng cot gateh dum ek meupeuek-peuek
Trok gampong geuduek : toeh tinggai sikhan!
Pakon geutakot Lem Lambot Riweuek
Kareuna di Meuk jipo tan manyang
Geusangka Rimueng nyang ban meu-aneuk
Kayem di jingeuk toe umong Cot Drang
Atawa Burong Punjot meuseukk-seuek
Nibak ureueng ceuek cit le that waham
Jeh di Meuk keudroe mita Bu beuheuek
Sayang ureueng ceuek habeh meuligan
Bak seuram-seuram meung na jipo Meuk
Ureueng nyang gusuen macam pikeran
Miseue bak uteuen jen seumbo aneuk
Kheun Utoh Paneuk sinan bee bawang
Meunyo disinan kayem jipo Meuk
Tanda po aneuk saket bangkaran
Geutanyoe insan bek keunan taseuek
Meusabab euntreuk jih’ongle rijang
Gob tengoh saket tanyoe peukak-kuek
Ji teumeung giduek pansan disinan
Meunan geupeugah Apa Man Riweuek
Digobnyan that ceuek nyang meunan-meunan!!
Catatan : nama orang dan nama tempat bukanlah yang sebenarnya, tetapi agar sesuai pakhok-santok ca-e Aceh saja!.
Kireman : T.A. Sakti
Banda Aceh
Catatan: Ca-e yang bertuliskan ”kireman : T.A. Sakti Banda Aceh”, berarti ca-e itu sudah pernah dikirim dan dibacakan oleh Bapak Medya Hus pada acara ”Ca-e Bak Jambo” di ACEH TV, Banda Aceh; pada setiap malam minggu jam 20.00 – 22:00 WIB dalam tahun 2009 – 2010 M.(T.A.Sakti).
ace_Latn zsm_Latn ace_Latn ace_Latn ace_Latn ace_Latn ace_Latn sun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn hat_Latn ace_Latn ind_Latn